钦定古今图书集成/理学汇编/学行典/第244卷 > 曾恭
## 钦定古今图书集成/理学汇编/学行典/第244卷 > 曾恭

按《祁阳县志》：曾恭号德庄，其祖明远为洮阳守，寄孥
于祁，五传而至恭。风检操行，良有可称。偶溽暑，与众
偕浴于江。顷之雨作，众浴者皆先奔，恭迟迟始归，足
下忽践有物，索之则囊金也。恭视之曰：“此必同浴所
遗，当伺而还之。”睨旁虚舟登焉。候之至夜分，始见一
少年号泣来，恭讯之，曰：“吾商也，浴于此，忘其囊金，命
也，吾亦无还乡望矣。”将汨于江，恭急呼曰：“尔勿虑，吾
在此候子久矣。”挈所拾囊还之，不告以姓名。后生二
子：长瑢，次珙，登景泰丙子贤书。孙鼐，继登成化庚子
贤书。寿八十有六。